पाएं अपने शहर की ताज़ा ख़बरें और फ्री ई-पेपरडाउनलोड करें
पटना। महाराजगंज संसदीय सीट पर हुए उप चुनाव में राजद उम्मीदवार प्रभुनाथ सिंह की जीत पर राजद अध्यक्ष लालू प्रसाद ने कहा कि अब नीतीश सरकार के पतन की शुरुआत हो गयी है। उन्होंने कहा कि हमारे उम्मीदवार की दो लाख वोटों से जीत होती, मगर चुनाव के भारी लगन था। इसके कारण वोटर नहीं पहुंच पाये। लालू ने कहा कि अब यह साफ हो गया है कि नीतीश कुमार की सरकार का बचना मुश्किल है। हर आदमी इस सरकार से परेशान है। भ्रष्टाचार शिष्टचार बन गया है और लोग अफसरशाही से निजात चाहते हैं। उन्होंने कहा कि महाराजगंज के लोगों ने नीतीश की तानाशाही के खिलाफ जनादेश दिया है। अब तो उन्हें खुद पावर से हट जाना चाहिए।
उधर, पूर्व मुख्यमंत्री राबड़ी देवी ने कहा कि पीके शाही को नीतीश कुमार ने उम्मीदवार बनाकर फंसा दिया। उन्होंने कहा कि बिहार के लोग नीतीश सरकार से छुटकारा पाना चाहते हैं। इस चुनाव परिणाम से यह साबित हो गया है। आखिर कितने दिनों तक नीतीश जी बिहार के लोगों को भ्रम में रखेंगे।
बता दें कि महाराजगंज लोकसभा सीट पर उप चुनाव में वोटों की गिनती में राजद के प्रभुनाथ सिंह अपने निकटतम प्रतिद्वंद्वी पीके शाही से लगातार आगे चल रहे थे। छठे राउंड की गिनती तक राजद उम्मीदवार 48 हजार वोटों से आगे थे। उसी राउंड में पीके शाही मतगणना स्थल से अपने समर्थकों के साथ बाहर चले गये। शाही ने कहा कि चुनाव परिणाम से ऐसा लगता है कि हमारे कुछ साथियों में उत्साह का अभाव था।
ये रहा जीत का अंतरः
प्रभुनाथ सिंह ने अपने निकटतम प्रतिद्वंद्धि को 137237 मतों के अंतर से हराया। राजद के प्रभुनाथ सिंह को 381452, जदयू के पीके शाही को 244326 और कांग्रेस के जीतेंद्र स्वामी को 33905 वोट मिले।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva zho_Hant eng_Latn